ORDE do 20 de xaneiro de 2009 pola que se crean, modifican e suprimen ficheiros que conteñen datos de carácter persoal na Consellería de Medio Ambiente e Desenvolvemento Sostible.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 06/02/2009

A Constitución española, no seu artigo 18.4º dispón que a lei limitará o uso da informática para garantir a honra e a intimidade persoal e familiar dos cidadáns e o pleno exercicio dos seus dereitos.
A Lei orgánica 15/1999, do 13 de decembro, de protección de datos de carácter persoal e o Real decreto 1720/2007, do 21 de decembro, polo que se aproba o regulamento que desenvolve esta lei, regulan o tratamento dos datos de carácter persoal rexistrados en soporte físico e toda modalidade de uso posterior destes datos polos sectores públicos e privados, co fin de garantir e protexer as liberdades públicas e os dereitos fundamentais das persoas físicas e, especialmente, a súa honra e a súa intimidade persoal e familiar.
O artigo 20.1º da Lei 15/1999, do 13 de decembro, de protección de datos de carácter persoal establece que a creación, modificación ou supresión de ficheiros que conteñan datos de carácter persoal só poderá facerse mediante disposición de carácter xeral publicada no Boletín Oficial del Estado ou no diario oficial correspondente, cuxo contido deberá de axustarse, en todo caso, ao sinalado no artigo 20.2º da citada lei.
En virtude do exposto e facendo uso das atribucións que me confire o artigo 34.6º da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Obxecto.
Esta orde ten por obxecto a creación, modificación e supresión dos ficheiros que conteñen datos de carácter persoal que se especifican nos anexos I, II e III.
Artigo 2º.-Contido.
O contido dos ficheiros recollidos nos anexos desta orde axústase ao establecido no artigo 20.2º da Lei orgánica 15/1999, do 13 de decembro, de protección de datos de carácter persoal, e 54 do Real decreto 1720/2007, do 21 de decembro, polo que se aproba o regulamento que desenvolve esta lei.
Artigo 3º.-Finalidade e usos dos ficheiros.
Os datos de carácter persoal contidos nos ficheiros creados e modificados por esta orde só serán utilizados por persoal debidamente autorizado, para os fins expresamente previstos, para cada ficheiro, nos anexos desta orde.
Artigo 4º.-Persoas e colectivos titulares dos datos de carácter persoal.
Nos anexos desta orde indícanse, para cada ficheiro, as persoas sobre as que se poidan obter datos de carácter persoal co fin de incluílos nos ficheiros creados e modificados por esta orde.
Artigo 5º.-Procedemento de recollida de datos de carácter persoal.
Nos anexos desta orde establécese, para cada ficheiro, o procedemento que se seguirá para a recollida de datos de carácter persoal que deban ser incluídos nestes ficheiros.
Artigo 6º.-Estrutura dos ficheiros.
A estrutura dos ficheiros creados e modificados por esta orde vén establecida, para cada ficheiro, nos anexos desta orde.
Artigo 7º.-Cesión de datos.
1. Os datos de carácter persoal só serán cedidos nos supostos expresamente recollidos, para cada ficheiro, nos anexos desta orde e con suxeición, en todo caso, ao establecido ao respecto na Lei 15/1999, do 13 de decembro, de protección de datos de carácter persoal.
2. Non se prevé a cesión a países terceiros dos datos de carácter persoal contidos nos ficheiros creados e modificados por esta orde.
Artigo 8º.-Órgano responsable dos ficheiros.
A Secretaría Xeral da Consellería de Medio Ambiente e Desenvolvemento Sostible é o órgano responsable dos ficheiros creados e modificados por esta orde.
Artigo 9º.-Dereito de acceso, rectificación e cancelación dos datos de carácter persoal.
O dereito de acceso, rectificación e cancelación dos datos de carácter persoal incluídos nos ficheiros creados e modificados por esta orde exercerase ante a Secretaría Xeral da Consellería de Medio Ambiente e Desenvolvemento Sostible con suxeición, en todo caso, ao establecido na Lei 15/1999, do 13 de decembro, de protección de datos de carácter persoal.
Artigo 10º.-Medidas e nivel de seguridade.
As medidas e nivel de seguridade para os ficheiros creados e modificados por esta orde serán as recollidas, para cada ficheiro, nos anexos de conformidade co establecido ao respecto no título VIII do Real decreto 1720/2007, do 21 de decembro, polo que se aproba o regulamento que desenvolve a Lei orgánica 15/1999, do 13 de decembro, de protección de datos de carácter persoal.
Artigo 11º.-Destino dos datos de carácter persoal incluídos nos ficheiros suprimidos.
Aos datos de carácter persoal incluídos nos ficheiros suprimidos por esta orde daráselles o destino sinalado, para cada ficheiro, no anexo III.
Disposición derradeira
Queda derrogada expresamente a Orde do 2 de novembro de 2006, pola que se crea un ficheiro de carácter persoal sobre concursos organizados pola Dirección Xeral de Calidade e Avaliación Ambiental en colexios dirixidos a escolares en campañas de fomento de hábitos de reciclaxe e recollida selectiva.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 20 de xaneiro de 2009.
Manuel Vázquez Fernández
Conselleiro de Medio Ambiente e Desenvolvemento Sostible
Ver referencia pdf "02600D011P020.PDF"